ORDE do 29 de xuño de 2005 pola que se convocan axudas públicas destinadas á adquisición de material educativo en galego polos centros escolares privados (concertados e non concertados) da Comunidade Autónoma de Galicia que imparten ensinanzas de educación infantil, especial, de adultos, primaria, secundaria, bacharelato e formación profesional.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 07/07/2005

A Lei 3/1983, do 15 de xuño, de normalización lingüística, no seu artigo 14.3º, estipula que a Administración educativa de Galicia debe garantir que os alumnos vaian acadando un dominio, oral e escrito, similar dos idiomas galego e castelán, conforme van acabando cada un dos ciclos nos que o ensino do galego é obrigatorio.
Para conseguir este obxectivo, a mesma lei encoméndalle á Xunta de Galicia a regulamentación do uso desas dúas linguas oficiais en Galicia. No Decreto 247/1995, do 14 de setembro (DOG do 15 de setembro), modificado polo Decreto 66/1997, do 21 de marzo (DOG do 3 de abril), regúlase o uso do galego no ensino.
Para tal fin, a Consellería de Educación e Ordenación Universitaria entende que os materiais que se empreguen nas áreas e materias impartidas en lingua galega estarán escritos normalmente en galego e terán a calidade científica e pedagóxica adecuada e, por iso, considera oportuno promover a adquisición de material educativo en galego, co obxectivo de que o profesorado e os alumnos dos nosos centros privados conten cos suficientes medios cara ao coñecemento e o uso do idioma.
Por todo isto,
DISPÓN:
Primeiro.-Esta orde vai destinada ao anuncio público de axudas para a adquisición de material
educativo en galego polo centros escolares privados (concertados e non concertados) da Comunidade Autónoma de Galicia que imparten ensinanzas de educación infantil, especial, de adultos, primaria, secundaria, bacharelato e formación profesional.
Segundo.-A finalidade das axudas establecidas nesta orde é a de satisfacer os gastos de adquisición e/ou elaboración de material didáctico, bibliográfico, fonográfico, videográfico e informático en galego. Queda excluída a adquisición de equipamentos de calquera tipo: ordenadores, impresoras, gravadoras, videocámaras, cámaras dixitais, etc.
Terceiro.-A adquisición de material educativo en galego financiarase con cargo á partida orzamentaria 07.06.353E.470.2 dos orzamentos xerais da Comunidade Autónoma de Galicia para o ano 2005, aprobados pola Lei 13/2004, do 29 de decembro, destinándose unha contía de 280.000 A.
Cuarto.
1. A solicitude para participar realizarase utilizando o formulario que figura como anexo a esta orde. Irá asinada polo director do centro, e mandarase á delegación provincial da Consellería de Educación e Ordenación Universitaria correspondente, sendo de aplicación o previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo de presentación da solicitude por parte dos centros educativos será o dos 40 días naturais seguintes ao da publicación desta orde no DOG.
3. Canda a solicitude, presentarase como anexo unha memoria, asinada polo director do centro, na que se especifiquen os materiais que se pretenden adquirir, o importe estimativo destas adquisicións e a finalidade para a que están destinadas.
Ademais disto, xuntarase a seguinte documentación:
a) Certificación de non ter pendente de pagamento ningunha débeda coa Administración pública da Comunidade Autónoma de Galicia, expedida pola Consellería de Economía e Facenda.
b) Certificado de estar ao día nas obrigas tributarias, expedido pola correspondente delegación ou axencia tributaria do Ministerio de Economía e Facenda.
c) Certificado de encontrarse ao día nas obrigas sociais, expedido pola Tesouraría da Seguridade Social.
4. De observarse algunha falta ou deficiencia na documentación, serán requiridos os solicitantes, para que, nun prazo de dez días hábiles, emenden os posibles erros ou ausencias de documentación. Se transcorrido este prazo, non se eliminasen as deficiencias observadas, as solicitudes arquivaranse sen máis trámite.
Quinto.-Para o exame e a avaliación das solicitudes constituirase en cada delegación provincial da Consellería de Educación e Ordenación Universitaria unha comisión integrada por:
-O delegado provincial, quen a presidirá.
-Un representante do Servizo de Plans e Programas do Ensino da Lingua Galega, da Dirección Xeral de Política Lingüística.
-Un/unha representante da Inspección Educativa.
-O/a xefe/a do gabinete de normalización lingüística.
-Un funcionario ou funcionaria da delegación provincial, que actuará de secretario.
Sexto.
1. Para a concesión das axudas destinadas á adquisición de materiais en galego o número de alumnos valorarase en cinco tramos, de maior a menor: A) máis de 800 alumnos; B) de 400 a 800 alumnos; C) de 200 a 399 alumnos; D) de 50 a 199 alumnos; E) menos de 50 alumnos.
2. Os centros de cada tramo poderán ser beneficiarios das seguintes contías máximas: treito A, ata 2.500 A; treito B, ata 2.000 A; treito C, ata 1.500 A; treito D, ata 1.000 A e para os centros do treito E, ata 500 A.
2. Excluiranse aquelas solicitudes que non se recibiron dentro de prazo.
Sétimo.-Unha vez examinadas e avaliadas as solicitudes, as comisións provinciais presentaranlle as propostas de asignación de contías ao conselleiro de Educación e Ordenación Universitaria, quen resolverá.
Contra esta resolución os interesados poderán interpoñer recurso de reposición diante do conselleiro de Educación e Ordenación Universitaria, no prazo dun mes, contado a partir do día seguinte ao da súa notificación, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, ou ben, directamente, recurso contencioso-administrativo diante do Tribunal Superior de Xustiza de Galicia, no prazo de dous meses.
As solicitudes entenderanse desestimadas de non recaer resolución expresa no prazo de seis meses, contados a partir da publicación desta convocatoria no DOG.
A relación dos beneficiarios e o importe da subvención outorgada a cada un deles publicaranse nos taboleiros de anuncios das delegacións provinciais e no taboleiro de anuncios da Dirección Xeral de Política Lingüística.
Oitavo.-Antes do 30 de setembro de 2005, cada centro deberá ter remitido aos gabinetes de normalización lingüística das delegacións provinciais da
Consellería de Educación e Ordenación Universitaria a seguinte documentación:
1. Unha relación do material efectivamente adquirido.
2. Certificación do director do centro onde conste o compromiso explícito de que todo o material adquirido irá destinado aos fins para o que se solicitou.
3. Facturas orixinais, expedidas a nome do propio centro educativo, correspondentes aos gastos de material ocasionados pola realización das actividades por un importe igual, excluído o IVE, ao da axuda concedida.
4. Certificacións expresas de non ter contraída ningunha débeda, por ningún concepto, coa Xunta de Galicia, e de estar ao día nas obrigas coa Axencia Tributaria e coa Seguridade Social.
5. Certificación orixinal na que consten os datos bancarios, selada e asinada pola entidade financeira.
6. Fotocopia do CIF do centro.
7. Declaración complementaria do conxunto de axudas solicitadas, tanto as aprobadas ou concedidas como as pendentes de resolución, para o mesmo proxecto ás distintas administracións públicas competentes ou outros entes públicos. A obtención destas axudas será compatible coa percepción da subvención regulada nesta orde sempre e cando a suma total de todas elas non sexa superior ao importe total do gasto realizado.
Noveno.
1. A Consellería de Educación e Ordenación Universitaria fará o pagamento a través das súas delegacións provinciais, logo da xustificación dos interesados, tal e como se indica na epígrafe 8ª.
2. O importe do crédito adxudicado non será superior ao 100% dos gastos orixinados pola adquisición dos materiais obxecto desta convocatoria.
3. Se o importe xustificado fose inferior ao do crédito asignado, este minorarase porcentualmente.
Décimo.-A comprobación efectiva da adquisición do material levarao a cabo Inspección Educativa, consonte o disposto no artigo 11 do Decreto 247/1995, do 14 de setembro (DOG do 15 de setembro).
Décimo primeiro.
1. A non entrega das certificacións e dos xustificantes de gasto, aos que fai referencia o artigo 8, no prazo sinalado, será causa de revogación do crédito asignado, e producirá como efecto a súa denegación para o ano seguinte.
2. A contía fixada na resolución poderá ser revisada se houbese alteración das condicións que se tivesen en conta para a súa concesión, de acordo cos trámites regulamentarios.
3. Establécese a obriga do reintegro, total ou parcial, da subvención ou da axuda pública percibida no suposto de incumprimento das condicións establecidas para a súa concesión.
4. Os beneficiarios quedan obrigados a facilitar toda a información que lles sexa requirida pola Intervención Xeral da Comunidade Autónoma galega, polo Tribunal de Contas e polo Consello de Contas, no exercicio das súas funcións de fiscalización e control do destino das axudas.
Disposicións derradeiras
Primeira.-Facúltase o director xeral de Política Lingüística para ditar, no ámbito das súas compe
tencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de xuño de 2005.
Celso Currás Fernández
Conselleiro de Educación e Ordenación
Universitaria
CONSELLERÍA DE XUSTIZA, INTERIOR E ADMINISTRACIÓN
LOCAL